KOMISSION ASETUS (EY) N:o 508/2006,
annettu 29 päivänä maaliskuuta 2006,
asetuksen (EY) N:o 174/1999 muuttamisesta Dominikaaniseen tasavaltaan vietävän maitojauheen vientitodistusten osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maito- ja maitotuotealan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1255/1999 (1) ja erityisesti sen 30 artiklan 1 kohdan,
sekä katsoo seuraavaa:
(1)
Neuvoston asetuksen (ETY) N:o 804/68 soveltamista koskevista yksityiskohtaisista erityissäännöistä maito- ja maitotuotealan vientitodistusten ja vientitukien osalta 26 päivänä tammikuuta 1999 annetun komission asetuksen (EY) N:o 174/1999 (2) 20 a artiklassa säädetään neuvoston päätöksellä 98/486/EY (3) hyväksytyn Euroopan yhteisön ja Dominikaanisen tasavallan yhteisymmärryspöytäkirjan mukaisesti Dominikaaniseen tasavaltaan vietävän maitojauheen kiintiön hallinnointisäännöistä.
(2)
Koska vähittäismyyntipakkauksissa olevan maitojauheen kysyntä kasvaa Dominikaanisessa tasavallassa, on aiheellista sisällyttää tuotekoodi 0402 10 11 9000 asetuksen (EY) N:o 174/1999 20 a artiklan mukaisesti vientitodistukseen oikeutettujen tuotteiden luetteloon.
(3)
Koska todistushakemuksen jättöpäivän ja tosiasiallisen vientiajankohdan välillä saattaa kulua pitkä aika, on kokemuksen mukaan hyvin vaikeaa ennustaa, mikä on tuotteen lopullinen pakkaus sen vientipäivänä. Kyseisen ongelman ratkaisemiseksi olisi voitava vaihtaa tuotteita edellyttäen, että niiden vientituet ovat samansuuruiset ja että viejä hakee vaihtamista ennen vientimuodollisuuksien loppuun saattamista.
(4)
Asetuksen 20 a artiklan 4 kohdan a alakohdan mukaisesti osa kiintiöstä on varattu viejille, jotka voivat osoittaa vieneensä kyseisiä tuotteita kunakin hakemusten jättämistä edeltävän kolmen kalenterivuoden aikana. Dominikaanisessa tasavallassa tällä hetkellä vallitsevien erityisolosuhteiden vuoksi eräät perinteiset tuojat eivät ole voineet viedä tuotteita yhtenä viitevuosista, vaikka ne voivat todistaa vientinsä olleen säännöllistä. Sen vuoksi viitejaksoa on aiheellista pidentää.
(5)
Sen vuoksi asetus (EY) N:o 174/1999 olisi muutettava vastaavasti.
(6)
Tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 174/1999 20 a artikla seuraavasti:
1)
Lisätään 3 kohtaan tuotekoodin 0402 10 19 9000 edelle tuotekoodi 0402 10 11 9000.
2)
Korvataan 4 kohdan a alakohta seuraavasti:
”a)
ensimmäinen osa, joka on 80 prosenttia tai 17 920 tonnia, jaetaan sellaisten yhteisön viejien kesken, jotka voivat osoittaa vieneensä 3 kohdassa tarkoitettuja tuotteita Dominikaaniseen tasavaltaan vähintään kolmena hakemusten jättämistä edeltävän neljän kalenterivuoden aikana;”.
3)
Lisätään 18 kohta seuraavasti:
”18. Poiketen siitä, mitä 5 artiklan 1 kohdassa säädetään, todistuksen haltijat voivat hakea tämän artiklan 3 kohdassa tarkoitetun vientitodistuksen 16 jaksoon kuuluvan koodin muuttamista, jos vientituki on samansuuruinen.
Hakemus on tehtävä ennen asetuksen (EY) N:o 800/1999 5 tai 26 artiklassa tarkoitettujen muodollisuuksien loppuun saattamista.
Jäsenvaltioiden toimivaltaisten viranomaisten on ilmoitettava komissiolle kahden työpäivän kuluessa tuotekoodin muuttamisesta
a)
todistuksen haltijan nimi ja osoite;
b)
todistuksen tai sen otteen järjestysnumero ja myöntämispäivä;
c)
alkuperäinen tuotekoodi;
d)
lopullinen tuotekoodi.”.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan ainoastaan asetuksen (EY) N:o 174/1999 20 a artiklan mukaisesti haettuihin vientitodistuksiin 1 päivästä huhtikuuta 2006.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä maaliskuuta 2006.